**Keskaeg ja varauusaeg**

Oleme keskaegsel tänaval, ööeluga viivad meid kurssi neli vitriini esemete ja kunstiteostega ning tekstid. Vasakul seinal on ajastut tutvustav valge tekst:

**Ebapuhas, halb ja hirmutav öö**

**KESKAEG JA VARAUUSAEG**

Öö oli ilutu ja ohtlik aeg. Linnaväravad suleti, asjalik-käratsev sagimine tänavatel lakkas. Inimesed tõmbusid oma majja või ulualusesse. Öörahu algas linnas reeglina kell üheksa. Seda nii suvel kui ka talvel, ehkki pimeduse saabumine sõltus aastaajast. Suvise pööripäeva paiku siinmail õieti pimedaks ei jõudnudki minna. Nõnda ei langenud pime aeg ja keskaja linnamääruste öine aeg alati kokku.

Ööpimedus peitis värvid. Sellega vastandus öö heledale ja ilusale päevale. Pimedus varitses inimest aga isegi päevaajal, sest siseruumidesse pääses valgust napilt. Jõukad ja tähtsad isikud liikusid pimedal ajal väljas ringi sulaste saatel, kes neile tõrvikuga teed valgustasid. Põlev tõrvik oli väga tuleohtlik, nii et linnas kehtisid ranged ettekirjutused tõrvikuga ümberkäimise ja kustutamise kohta. Öisel valgustamata tänaval niisama ringihulkujad pidasid vahimehed kinni. Kui suured isandad saadeti koju, siis lihtsam rahvas pandi hommikut ootama raevanglasse.

Öö oli uneaeg, ent öine rahu ja askelduste lõppemine oli kohati näiline. Öösse mahtus nii mõndagi: tehti tööd, peeti vahti, pidutseti, toimetati maagilisi riitusi või keskenduti palvetele ja vaimsetele mõtisklustele. Just seetõttu püüdsid võimukandjad öist aega järjest kasvava tõhususega kontrollida. Käsitöölistel-kaupmeestel oli reeglina keelatud öösel töötada. Samas oli töid, mida tuli just öösel teha, näiteks pidada vahti ja valvet. Hoolimata öisest tunnist pidi ämmaemand jõudma sünnitaja ja arst haige juurde, ka kohtufoogtil oli vaja jõuda kuriteo sündmuspaigale. Suurte pidustuste ajal oli rahval aga lubatud öösel avalikus ruumis viibida.

Keskaegne ja varauusaegne öö oli niisiis erinäoline. Ühelt poolt kätkes see pimedust ja ohtu, teisalt lubas inimestel põgeneda igapäevatoimetuste rütmist.

Kui seista vasakpoolse tänavaotsa alguses, jääb paremale (pealkirjaseina tagaküljele) suur kaarja ülaosaga vitriin, selle paremal küljel oleval tahvlil on valge tekst:

**Öine rahu, privaatsus ja mugavus**

**UNI**

Pimedus lõpetas töised tegevused. Kunstlik valgus oli keskajal kehv ja ka ohtlik. Pirrud, küünlad, õlilambid, tõrvikud – need kõik tähendasid lahtist tuld. Leegi suurust hoiti kontrolli all tahikääridega.

Öö oli puhkamiseks. Linlaste jaoks oli rahulik uneaeg osa bürgerlikust heaolust. Eraldi magamisriideid keskajal enamasti ei olnud, küll aga kanti öömütsi. Sellest kujunes pruudi tavapärane pulmakink peiule. Tikanditega kaunistatud peenest lõuendist valget öömütsi on kujutatud Johann Hobingi epitaafil (u 1558).

Külma peletasid uneajaks tuppa toodud söepannid. Kõhukaid savikannusid taaskasutati aga ööpotina. Ilmselt oli just selline otstarve potil, mis leiti Tallinna Jaani seegi käimlast.

Vitriinis on une ja magamisega seotud esemed: öömüts, ööpott, peerg, tahikäärid, pilak ja sütenõu. Riiulile vitriini otseseina ülaosa keskel on sätitud püstises asendis öömüts. Müts on villane, tipu suunas kitsenev ja lõpeb narmastutiga. Kootud müts on valget värvi, nelja tumesinise horisontaalse jutiga juhusliku vahemaa tagant. All vasakul on riiulil ühe sangaga keraamiline halli värvi kann-ööpott kõrgusega 15 cm. Kannu suurim läbimõõt on 11 cm keskosas, suuava ja põhi on kitsamad. Kannul on täkkeid ja kulumisjälgi, ülaservast on murdunud suur U-kujuline tükk.

Kannust paremal on horisontaalses asendis puidust peerg, mis asetati valgustamiseks pilakusse. 30 cm pikkune ja 3 cm laiune laastukujuline peerg on kergelt ülespoole kaardunud ja pikisuunas lõhenenud.

Selle all asub väiksel riiulil rauast piklik pilak, mida kasutati põleva peeru hoidmiseks. Pilak on 17,5 cm kõrge. Pilaku vars, mis torgati tulejala otsa või lihtsalt koldemüüri kivide vahele, on 7 cm pikk. Edasi on kahele poole kaldu kaks sarvjat haru, otstega üles. Otsad lõpevad tagasipainutatult.

Pilakust pisut vasakule jäävad rauast sepistatud tahikäärid, nende üldpikkus on 19,5 cm. Kääridel on lahtiste otstega aasakujulised käepidemed, üks käepidemetest on umbes poole aasa kohalt murdunud. Kääride terad on lühikesed ja teravate otstega. Lõigatud tahi kogumiseks on kääriterade all tilgakujuline madal raudkarp, millel on pisut laiem põhi. Karbi põhi on osaliselt puudu, küljed on auklikud.

Pilakust veidi allpool on vaskplekist sütenõu-voodisoojenduspann. Panni kaanel on perforeeritud muster sõõri ja südame motiividega. Sütenõu-voodisoojendajal on 54 cm pikkune puidust treitud vars, mille otsas on riputamiseks metallist rõngas. Ümmarguse paari sentimeetri kõrguse sütenõu läbimõõt on 29,5 cm.

Nii-öelda unevitriinist paari meetri kaugusel keset tänavat on klaasist püstise risttahuka kujuline 260 cm kõrgune vitriin, mille jagab keskosas horisontaalselt pooleks riiul. Vitriini vasakul küljel on tahvlil tekst:

**PIDUSTUSED ÖISEL TÄNAVAL**

Kirikupühade, pulmapidude ja muude suurte pidustuste puhul nihutati keskajal öörahu linnas hilisemale ajale. Iseäranis aktiivne peotegevus käis vastlate ajal, mil tavatseti saanidega ringi sõita ning maskis ja kostümeeritult majast majja joosta. Öist olengut ja maskeraadi peeti pruudimajas nädal või paar enne pulmi. Tallinna Mustpeade vennaskonnal oli kombeks tantsida neljapäeval enne vastlapäeva pillimängu saatel ja tõrvikuvalgel rongkäigus gildimajast raekotta. Muusikat tegid nad trummidel. Pulmas mängisid tantsuks flöödid ja krummhornid.

Varauusaja rangelt luterlikus linnas piirati pidustusi ja prooviti vältida nende venimist öösse. Pidustusi taheti ikka muuta üha kasinamaks. Siiski töötasid linnas mitmed veinikeldrid. Nii raekoja kui ka Suurgildi all venis mõnigi olemine pikalt üle lubatud piiride. Kuni 18. sajandi lõpuni valitses Eesti linnaöös suuresti endiselt keskaeg. 19. sajandil elavnes seltsielu ja suuri pidustusi oli enam.

Vitriinis eksponeeritakse maske ja muusikainstrumente. Riiulile on püstiselt asetatud maskid, kaks maski on ka seinal. Maskid on ovaalsed, inimese näo suurused, nad on valmistatud õhukesest pronksivärvi metallist. Riiuli keskel oleval maskil on viltused silmad – silma välisnurgad on kergelt allapoole. Kulmud ja nina on vormitud kergelt eenduvana, suu kohal on väike pragu. Seinal on veidi nüansirikkamad maskid. Vasakpoolsel on suured silmaavad laia monokulmu all. Noort meest kujutava maski nina on pikk ja kitsas, maski ilmestavad punakaspruunid juuksed ja vuntsid-habe. Sirged juuksed ulatuvad ninani ja on keskelt lahku kammitud. Pikad sorgus vuntsid ulatuvad umbes 10 cm lõuajoonest allapoole, kitsas habe on 20 cm pikk. Parempoolne mask kujutab eakamat meest. Laubal on horisontaalsed otsmikukurrud, silmaavad on suured ja tumedad, pikk nina kergelt kongus. Maski suuava jääb halli habeme varju, umbes 30 cm pikkune habe on patsi punutud. Maskiriiulist alla jääb vasakule väike riiul, millel seisab püsti kaks kollakat luust vilepilli. Esimesel, 16 cm pikkusel sääreluust vilepillil on viis puuritud auku. Teine, kolme auguga vilepill on säilinud 13 cm pikkuse katkena, toruluust valmistatud pilli mõlemad otsad on murdunud. Paremal vitriini põhjas on väike trumm, mis on 25 cm kõrge ja läbimõõduga 10 cm. Tumepruuni puidust trummi valkjas nahk on kulunud, ümber trummi on köidetud peenike takunöör.

Pöördudes vitriinist vasakule tänavapoolele, on seinal punane tekst:

**Ööaja piirangud ja seadused**

Iga meremees püsigu öösel oma laevas, 8-öörise trahvi ähvardusel. Tallinna kodanikumäärus, 1360

Ja mitte kauem [õlle juures] istuda, kui kell on 9 löönud. Tallinna kodanikumäärus, u 1405

Samuti, kes üleval istub pärast seda, kui kell on kaheksa löönud – 4 killingit. Tallinn, Jaani seek, kodukord, 15. sajand

/---/ meie Lunastaja kõige pühama sünniöö, mida üle kõikide teiste ööde Jumala ainusündinud poja sündimise müsteeriumi pärast peaks eriti alandlikult pühitsetama, jõledalt mööda saadavad koleda täringumängu, sõimamise ja vandumisega, pidades vähem tähtsaks missasid ja teisi jumalateenistusi /---/ siis peab karm kiriklik kari neid patust tagasi hoidma. Riia provintsiaalkontsiil, 1428

Kui vahikorral viibija märkab, et keegi on öösel tänaval tera- või tulirelvaga, siis peab ta tolle kinni võtma ning foogti ette tooma; foogt peab kinnivõetult relva ära võtma kuni järgmise päevani, mil ta võib oma relva foogtilt välja lunastada 6 riia killingi eest; kui aga ta on relvaga mingi kuriteo sooritanud, siis peab raad kohut mõistma ning tema peab raele vastavalt trahvi maksma. Vana-Pärnu kodanikumäärus, 16. saj esimene pool

Samuti, kes tahab õhtul tänaval käia, ei tohi olla taltsutamatu ning peab käima kisa tegemata, või saab aulik raad seda karistama. Tartu kodanikumäärus, 1585

Samuti: õhtul pärast kella üheksat ei tohi ühtegi kõrtsi lahti hoida 3-margase trahvi ähvardusel. Tartu kodanikumäärus, 1585

Kui vahid kohtavad turul või tänavatel lärmajaid, olgu nad aadlist või mitteaadlist, rikkad või vaesed, peavad vahid neid heade sõnadega õpetama ja juhatama nad öömajale, kui aga lärmaja ei lase end õpetada ja väevõimuga ja trotsiga vahtidele vastu astub, tuleb ta vahi poolt meie võimu alla Junkrutekambrisse luku taha kinni panna, kuni ta siis järgmisel päeval on välja puhanud. Tallinna raekorraldus, 1539

Lisaks peavad olema ja jääma täiesti keelatuks ka kõiksugused olengud, öised einestamised ja sobimatud purjutamised, millega öö koos päevaga kasutul viisil ära raisatakse ja pahupidi pööratakse. Tallinna pulmamäärus, 1564

Piirangutest ja seadustest paremale jääb kaarduva ülaosaga vitriin, mille vasakul küljel on tahvel tekstiga uue alateema kohta:

**Maiste rõõmude lava ja patupesa**

**KÕRTS JA VÕÕRASTEMAJA**

Keskaja ja varauusaja öö sulges kõrtside uksed. Kõrtse leidus nii linna sees, eeslinnas kui linna lähistel. Trahvi ähvardusel pidid õlle- ja veinimüüjad oma töö lõpetama. Kuid keeldudest hiiliti mööda, joomingud ja õnnemängud kestsid kõrtsitubades südaööni ja kauemgi. Mängiti täringutega või mängulaual nuppe liigutades. Kaardimäng käis sageli raha peale. Rohkest alkoholist ja hasardist ülesköetud õhustik oli plahvatusohtlik ja kui see vallandus, jäid maha purunenud või mõlkis kannud, segipaisatud ruum ja läbiklobitud inimkehad.

Kõrtsid pakkusid ränduritele ka öömaja. Ööbimispaiku oli rohkelt just eeslinnades ja seda tüüpi öömajad olidki mõeldud eeskätt lihtsast soost võõraste jaoks. Üks vanemaid teadaolevaid võõrastemaju koos kõrtsiga asetses Tallinna Karjavärava juures, selle omanik oli 1728. aastal H. Nottbeck. Rahvas kutsus seda „tühja römo mois“. Millist „tühja rõõmu“ selles mõisas taga aeti, seda võib igaüks arvata. Nunnevärava juures oli kitsas tänav, mida hüüti tol ajal „Sackstrasseks“ ehk „Koti tänavaks". Siin asus kõrts ja võõrastemaja „Lahmer Frosch“ („Lombakas konn"). Selle viimaseks pidajaks oli lühikest kasvu, tüse ja lombakas Andersohn. Toompea eeslinnas Kassisaba kõrvalisel tänaval asetses „Rother Krug“ ehk „Punane kõrts“. See oli n-ö alamrahva kooskäimise koht ja võõrastemaja, aga seda lokaali külastasid samas hea meelega ka rikkad kaupmehed, riigiametnikud ja teisedki, kes pidasid seal kord nädalas klubiõhtut.

Vitriinis on õllekann, latern, rasvalamp, mängulaud ja täringud.

Vitriiniseina vasakus allosas on suur puidust õllekann, sang vasakul. Õllekannu kõrgus on 24 ja põhja läbimõõt 15 cm. Püstistest laudadest kann kitseneb ülasuunas, ava läbimõõt on 12 cm. Kannu küljed on kaunistatud põletuskirjadega – tagurpidi S ja väikesed neljast täpist moodustuvad ringid. Ümber kannu on ülaosas kaks ja allosas kolm peenikest vitsa.

Kannust paarikümne cm kõrgusel on tumehall plekist latern. Ümmarguse läbimõõduga laterna kõrgus on 37 ja läbimõõt 21 cm. Laterna pind on kaetud väikeste poolesentimeetriste täketega, mis tehtud seest väljapoole. Laterna ülemine osa on koonusekujuline ja lõpeb riputusaasaga. Laterna allosas on 10 × 13 cm suurune väljapoole avanev uks, kust sai laternasse panna küünla.

Vitriini all keskel on seinal horisontaalse ristküliku kujuline toekas puidust mängulaud mõõtudega 30 × 45 cm. Umbes 3 cm paksune laud on kulunud ja täketega, lühemate külgede servad on kohati murdunud. Mängulauale on noaga lõigatud kaks üksteise suhtes diagonaalselt paiknevat ruudustikku – need asuvad üleval paremal ja all vasakul. Nii sai mängulaua taga täringutega mängida kaks paari samal ajal. Ruudustiku moodustavad 4 × 4 ruutu.

Mängulauast paremal on väiksel seinale kinnitatud riiulil peotäis valkjaid luust täringuid. Täringud on kuubikujulised, keskmiselt näpuotsa suurused, külgedele on kraabitud täpikesed.

Vitriini keskosas on seinale kinnitatud tumehall plekist rasvalamp. See koosneb kahest osast: 8 cm kõrgusest ovaalse läbimõõduga anumast, mille allosas paistab väike avaus, ning avause ette kinnitatud 2,5 cm kõrgusest piklikust vannist.

Kui minna üle tänava paremale, on seina ääres öövahist rääkiv vitriin, mille paremal küljel on tahvel tekstiga:

**Need, kes valvavad ööd**

**ÖÖVAHT**

Inimesed on ikka pimedust kartnud ja nii on nad ajast aega ööd valvanud. Öövahtidel oli linnas oluline roll öise korra ja turvalisuse tagamisel juba keskajal. Nende ülesanne oli patrullida tänavatel, käikudes ja avalikel aladel, et kindlustada linnaelanike ohutus. Samuti korrarikkumisi avastada ja ära hoida, liigselt piduseid inimesi ohjeldada ning tulekahjust märku anda. Öövahtidel oli käes latern, et ööpimeduses teed valgustada, ja konksuga kepp, mis aitas toekamalt astuda. Lisaks kuulus nende varustusse eri perioodidel hellebard, mõõk, oganui, käristi, vile ja tulekahjupasun. Kui tänavavalgustus sisse seati, lisandus öövahtide töökohustuste hulka laternate süütamine ja hooldamine.

Öövahte oli kombeks kahtlustada laisklemises või suisa magamises tööajal. Seetõttu pidid nad igal täistunnil tõestama oma ärkvelolekut. 18. sajandil oli öövahi kohuseks laulda igal täistunnil kindlat saksakeelset laulujuppi. 19. sajandil oli öövaht varustatud vilega, mida ta pidi igal täistunnil vilistama nii mitu korda, kui palju kell lõi. Sel moel teavitas ta linnaelanikke ka kellaajast. Öövahi tööd korraldas ka spetsiaalne kontrollkell.

Öövahi roll muutus tehnoloogia ja ühiskonna arenguga. 19. sajandi lõpus hakkas seda ametit välja vahetama korrakaitse. Öövahi ajalooline tähendus linnaelu kujundamisel on aga märgiline. Ta on aastasadu olnud ööund magavate linnakodanike silmadeks ja kõrvadeks.

Vitriini seinal on hellebard, oganui, kepp ja pasun. Üle terve vitriini on ülevalt diagonaalselt ristamisi asetatud paremalt oganui ja vasakult hellebard. Oganuia üldpikkus on 245 cm. Vars on puidust, ogadega nui rauast. Nuial on ümberringi neli umbes 5 cm pikkust sõrmejämedust oga. Viies, teistest poole võrra pikem oga asub nuia tipus. Hellebardi ehk odakirve mustaks värvitud puitvars on 164 ja raudosa 84 cm pikk. Raudosa koosneb omakorda kolmest osast: teravikust, kirvest ja nokast. Varrest otse üles suundub torkerelvana pikk teravik. Ühele raudosa küljele jääb kirvetera moodi poolkaar ja teisele nn nokk ehk kolmest teravikuga lõppevast harust koosnev osa. Nokaga sai näiteks torgata läbi raudrüü.

Vasakul seinal ripub öövahikepp, mille käepide on painutatud paremale poole. 86 cm pikkune kõverik kepp on valmistatud kadakaoksast.

Hõbedavärvi metallist pasun asetseb vitriiniseina paremal küljel: suupoolne kella 11 ja lai osa kella 4 suunas. Pasuna küljel on kaks aasa, kuhu kinnitub meetripikkune tekstiilist pruun kandepael. Pasuna pikkus on 40 cm, ovaalse suu läbimõõt 5,5 × 8,5 cm.

Vitriinipõhjal vasakul on umbes A3-formaadis lehel Ott Kangilaski graafiline teos „Öövaht“, paremal veidi väiksemal lehel Otto von Kurselli teos „Öövalvur“. Mõlemad tööd on mustvalged ja püstise ristküliku kujulised.

Kangilaski tööl kõnnib vasakult paremale kergelt kühmus mees. Mehel on seljas põlvedeni ulatuv kasukas, paremas kaenlas kepp ja suus piip. Mehe kõrval jalutab must kikkis kõrvade ja rõngassabaga koer, kes ulatub umbes mehe põlvedeni. Taustal on telliskivisein, vasakult ülevalt varjavad seina raagus puuoksad.

Von Kurselli graafilisel teosel näeme tumedaks viirutatud taustal läkiläkis ja kasukas vanameest, kes toetub vasaku käega kepile ja paremas, keha ette tõstetud kõverdatud käes on tal põlev latern. Ümmarguse näoga vanamehel on nösunina, tema suu on pärani lahti.

Kunstitööde vahel on valgel vitriinipõhjal must tekst:

\* Öövahid, keda võetakse ametisse kakskümmend, peavad olema vabad ja heade soovitustega, kuid eelkõige ustavad, ärksad ja karsked inimesed.

\* Peavad hoolsalt neile ette nähtud tänavad läbi käima ja panema hoolikalt tähele nii vargusi kui tuld.

\* Talvel suure külmaga on neil kvartalihärra loal lubatud iga tunni järel end kaheksa minutit selleks ettenähtud majades või kõrtsides soojendada. /…/ Keegi ei tohi – trahvi ähvardusel – end majas või kõrtsis kauem soojendada. Leebe ja talutava ilma korral ei peaks neile seda aga üldse lubama.

\* Tulekahju märkamisel /…/ andma käristiga märku, ja kui vargad ründavad maju või poode või kui kurikaelad kedagi ründavad, siis vilet puhuma, teistel juhtudel aga ei tohi seda teha, veel vähem ajaviiteks või neid instrumente ülemeelikusest kasutada – mille eest on ette nähtud karm karistus.

\* Niipea, kui keegi annab käristi või vilega märku, peab järgmine öövaht ja seejärel nad kõik kuni viimaseni samaga vastama ja liikuma võimalikult kiiresti esimese signaali andmise kohta /…/; kuid kui vargus või kallaletung tabab öövahti, peab vargad või vägivallatsejad kinni võtma ja toimetama linna vahikorpusesse.

\* Kui öövahil tekib kas haisu tõttu tulekahju kahtlus või kui linnas on öisel ajal näha ebatavalist tuld, on ta kohustatud mitte ainult koputama majale, kus ta tuld kahtlustab või seda nägi, ja äratama elanikud, vaid ka, niipea kui ta on veendunud, et tegemist on tõelise tulekahjuga, koputama samamoodi kõikide naabrite ustele ja kutsuma neid appi oma majapidamise pihustite, ämbrite ja teenijatega, et tulekahju saaks võimaluse korral juba selle tekke kohas lämmatatud.

\* Iga öövaht on kohustatud süütama laternad 1. septembrist kuni 1. maini, st 8 kuud, niikaua valgustatakse [tänavaid], kuid välja arvatud ööd, mil on pikim öö enne ja pärast täiskuud. Laternad tuleb süüdata kohe pärast öist komandanditunni algust.

\* Nemad on ka süüdi ja vastutavad, kui öisel ajal, kui mõned laternad on kustunud või ei ole kuuvalguse tõttu süüdatud, ja linnas või eeslinnas tulekahju lahti läheb. Nad peavad laternad kvartalites või ümbruskonnas, kus tulekahju puhkenud, võimalikult kiiresti süütama, et hõlbustada päästmis- ja kustutustöid.

\* Iga öövaht, kes täidab oma kohustusi ustavalt, hoolsalt ja kainelt, saab lisaks tasuta majutusele linnas igal aastal 20 rubla raha ning iga kolme aasta tagant kvartalihärralt karusnahast mantli, mütsi ja paar talvekindaid.

\* Öövahid peavad öö läbi laulma igal täistunnil, talvel nimelt kella 10-st kuni kella 5-ni ja suvel kella 10-st kuni kella 4-ni, kindlates neile ettenähtud kohtades, saksa keeles järgmiselt:

„Kuulake, härrad! Ütleme teile,

kell on löönud ...

Igaüks hoidku tuld ja valgust,

et naabrile kahju ei sünniks.

Ja elagu Issand Jumal"

Kuid pärast esimest õhtu väljakuulutamist laulge laulu „Kõigi headuse eest olgu kiitus" ja pärast viimast hommikuhüüet laulge hommikulaulu „Mu jumal, nüüd on jälle hommik".